KLASA: 025-01/23-01/21

URBROJ: 2182-9-2-23-6



PLAN RADA I FINANCIJSKI PLAN DRUŠTVA EKO PROMINA D.O.O.

ZA RAZDOBLJE

OD 1. 1. 2024. GODINE

DO 31. 12. 2024. GODINE

Oklaj, prosinac 2023.

# SADRŽAJ

Sadržaj

[SADRŽAJ 2](#_Toc153457565)

[1. OPĆI DIO 4](#_Toc153457566)

[Uvod 4](#_Toc153457567)

[Osnovni podaci o društvu 4](#_Toc153457568)

[Misija 5](#_Toc153457569)

[Vizija 5](#_Toc153457570)

[Unutarnje ustrojstvo 5](#_Toc153457571)

[Zaposleni po radnim mjestima: 6](#_Toc153457572)

[Djelatnosti: 6](#_Toc153457573)

[2. OPIS POSTOJEĆEG STANJA 6](#_Toc153457574)

[Usluge 6](#_Toc153457575)

[Prikupljanje otpada 6](#_Toc153457576)

[Upravljanje grobljima 7](#_Toc153457577)

[Objekti i oprema 9](#_Toc153457578)

[Zaključak trenutnog stanja 9](#_Toc153457579)

[3. REALIZACIJA CILJEVA I MJERA POSLOVANJA U 2023. GODINI 9](#_Toc153457580)

[Pregled ciljeva 9](#_Toc153457581)

[Usklađivanje stvarnog stanja groblja s grobnim očevidnikom unutar sustava Axiom Memento 11](#_Toc153457582)

[Usklađivanje uredskog poslovanja s novom Uredbom o uredskom poslovanju NN 75/2021 11](#_Toc153457583)

[Uvesti u sustav plaćanja sve osobe koje imaju nekretninu ili se njome koriste na području Općine Promina, te se time uskladiti sa Zakonom o gospodarenju otpadom (NN 84/2021) 11](#_Toc153457584)

[Edukacija građana o važnosti odvojenog prikupljanja otpada, kompostiranja i recikliranja 11](#_Toc153457585)

[Preuzimanje upravljanja mrtvačnicom u Oklaju 12](#_Toc153457586)

[Uvesti usluge održavanja zelenih površina trećim osobama 12](#_Toc153457587)

[Preuzimanje upravljanja Domom kulture u Mratovu 13](#_Toc153457588)

[4. CILJEVI I MJERE POSLOVANJA ZA 2024. GODINU 14](#_Toc153457589)

[Usklađivanje stvarnog stanja groblja s grobnim očevidnikom unutar sustava Axiom Memento 15](#_Toc153457590)

[Uvesti u sustav plaćanja sve osobe koje imaju nekretninu ili se njome koriste na području Općine Promina, te se time uskladiti sa Zakonom o gospodarenju otpadom (NN 84/2021) 15](#_Toc153457591)

[Edukacija građana o važnosti odvojenog prikupljanja otpada, kompostiranja i recikliranja 15](#_Toc153457592)

[Preuzimanje upravljanja mrtvačnicom u Oklaju 15](#_Toc153457593)

[Riješiti pitanje prikupljanja glomaznog otpada 16](#_Toc153457594)

[Preuzimanje upravljanja Domom kulture u Mratovu 16](#_Toc153457595)

[5. FINANCIJSKI PLAN 17](#_Toc153457596)

[Pregled financijskog rezultata 2019. - 2022. 17](#_Toc153457597)

[Bilanca stanja 2019. - 2022. 17](#_Toc153457598)

[Račun dobiti i gubitka 2019. - 2022. 18](#_Toc153457599)

[Financijski plan poslovanja za 2024. 19](#_Toc153457600)

[Plan prihoda za 2024. 20](#_Toc153457601)

[Plan rashoda za 2022. 20](#_Toc153457602)

[Račun dobiti i gubitka za 2023. 22](#_Toc153457603)

[6. ZAKLJUČAK 23](#_Toc153457604)

# 1. OPĆI DIO

## Uvod

Društvo EKO Promina d.o.o. posluje sa sjedištem u Oklaju, na adresi Put kroz Oklaj 144. Oklaj je naselje i središte Općine Promina, u Šibensko-kninskoj županiji. Nalazi se oko 14 kilometra sjeverozapadno od Drniša i oko 15 kilometara jugozapadno od Knina.

Općina Promina broji 11 naselja na ukupnoj površini cca 140 km2. Prema popisu iz 2021. općina je brojala 933 stanovnika, što je bitno manje u odnosu na 20 godina ranije kada je Općina imala 2.574 stanovnika i oko 180 stanovnika manje nego 2011. kada je općina imala 1.109 stanovnika.

Upravo je ta depopulacija u kombinaciji s nepovoljnom dobnom strukturom označena kao problem broj 1 za budući razvoj općine, što je bitno i za sve planove društva EKO Promina d.o.o. koje svoje poslovanje obavlja na području općine. S druge strane općina je bogata mineralnim sirovinama, nalazi se na području NP Krka, te ima očuvan prirodni okoliš. Te su karakteristike označene kao najveći potencijali za budući razvoj općine.

Uvažavajući sve poznate okolnosti i činjenice društvo EKO Promina d.o.o. izradilo je ovaj Plan rada i financijski plan za 2024. godinu.

## Osnovni podaci o društvu

* Naziv: EKO PROMINA društvo s ograničenom odgovornošću za obavljanje komunalnih djelatnosti
* Skraćeni naziv: EKO PROMINA d.o.o.
* Sjedište: Put kroz Oklaj 144, Oklaj
* MBS: 100016114
* OIB: 90431466150
* Osnivač: Općina Promina
* Godina osnivanja: 2009.
* Temeljni kapital: 2.660,00 eura
* Djelatnost: 38.11, Skupljanje neopasnog otpada
* Telefon: 022 881 046
* E-mail: kontakt@eko-promina.hr
* Web: [www.eko-promina.hr](http://www.eko-promina.hr)
* Osoba ovlaštena za zastupanje: Barbara Nakić-Alfirević, član uprave, direktor, zastupa pojedinačno i samostalno


## Misija

Osigurati, u suradnji s osnivačem, trajne i kvalitetne usluge obavljanja komunalnih poslova koristeći vlastite tehničke i ljudske potencijale, a u cilju trajnog zadovoljstva svih korisnika usluga, kao i zadovoljstva svojih djelatnika.

## Vizija

Biti nezaobilazan partner osnivaču i korisnicima u poslovanju i stvaranju naprednijeg društva.

## Unutarnje ustrojstvo



Društvo trenutno zapošljava 4 zaposlena na puno radno vrijeme i 1 zaposlenog na nepuno radno vrijeme, što je povećanje za 1 djelatnika u odnosu na 2022. godinu.

### Zaposleni po radnim mjestima:

|  |  |
| --- | --- |
| Radno mjesto | Broj zaposlenih |
| Direktorica | 1 |
| Vozač | 1 |
| Radnik | 3 |
| **UKUPNO:** | **5** |

### Djelatnosti:

Tvrtka na području Općine Promina obavlja sljedeće djelatnosti:

* prikupljanje otpada
* upravljanje grobljima
* održavanje komunalne infrastrukture

# 2. OPIS POSTOJEĆEG STANJA

## Usluge

### Prikupljanje otpada

Društvo pruža uslugu prikupljanja otpada na području Općine Promina sukladno Odluci o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Općine Promina od 8. veljače 2022.

Cijene za obavljanje usluge su definirane Odlukom o Cjeniku javne usluge sakupljanja komunalnog otpada i Posebnom dijelu cjenika za usluge u sustavu sakupljanja komunalnog otpada društva EKO Promina d.o.o. od 27. travnja 2022. godine.

Uslugu prikupljanja otpada trenutno koristi 816 fizičkih osoba (kućanstavo) i 28 pravnih osoba (poslovni korisnici).

Korisnici usluge prikupljanja otpada:

|  |  |  |
| --- | --- | --- |
| Vrsta korisnika | Trenutni broj korisnika | Novi korisnici u 2022. |
| Kućanstva | 816 | 25 |
| Poslovni korisnici | 28 | 0 |

Na području općine postoji još određeni broj nekretnina čiji vlasnici ili korisnici nisu uvedeni u sustav prikupljanja otpada, a prema važećim zakonima su dužni doprinositi sustavu gospodarenja otpadom bez obzira borave li u nekretnini trajno ili povremeno. Društvo kontinuirano provodi proces uvođenja tih nekretnina, odnosno njihovih vlasnika ili korisnika u sustav prikupljanja otpada.

### Upravljanje grobljima

Na temelju članka 18. Zakona o grobljima (Narodne novine broj 19/98) i članka 35. i 86. stavka 1. i članak 88. stavka 1. Zakona o lokalnoj i područnoj (regionalnoj) samoupravi (Narodne novine broj 33/01, 60/01, 129/05 i 36/09), Povjerenik Vlade Republike Hrvatske za Općinu Promina, dana 15. ožujka 2012. godine, donio je Odluku o upravljanju grobljima kojom je upravljanje grobljima povjerio trgovačkom društvu EKO PROMINA d.o.o. (u daljnjem tekstu Uprava groblja).

Upravljanje grobljima uključuje uređenje, održavanje i rekonstrukciju groblja, dodjelu grobnih mjesta, naplaćivanje naknade za korištenje grobnih mjesta, vođenje grobnih očevidnika i registra umrlih osoba, izdavanje rješenja o pravu korištenja grobnih mjesta na neodređeno vrijeme, kao i druge poslove propisane Zakonom o grobljima i Odlukom o upravljanju grobljima.

Općina Promina vlasnik je svih groblja na području Općine Promina. Groblja na području Općine Promina kojima upravlja Uprava groblja su:

* Groblje u Lukaru
* Groblje u Oklaju
* Groblje u Mratovu
* Groblje u Razvođu
* Groblje u Bobodolu

U grobnom očevidniku su zavedena 243 grobna mjesta bez izdanih rješenja o korištenju grobnog mjesta na neodređeno i 1028 grobna mjesta s izdanim rješenjem o korištenju grobnog mjesta na neodređeno.

Geodetsko snimanje svih pet groblja na području Općine Promina odrađeno je početkom 2022. godine te se stvarno stanje učitalo u postojeći grobni očevidnik. Trenutno se radi na učitavanju stvarnog stanja na grobljima u grobni očevidnik i pripajanju fotografija svakog grobnog mjesta grobnom očevidniku.

U tijeku je i izrada nove Odluke o upravljanju grobljima koja se usklađuje s važećim zakonima i podzakonskim propisima te stvarnim stanjem na grobljima na području Općine Promina. Odluka će obuhvatiti i upravljanje grobljem u Bobodolu, čije je stvarno stanje također geodetski snimljeno početkom godine. Početak pripajanja grobnih mjesta korisnicima izvršit će se čim Odluka o upravljanju grobljima stupi na snagu.

Nakon stupanja na snagu Odluke o upravljanju grobljima ažurirati će se svi opći akti i odluke vezane za upravljanje grobljima koji iz nje proizlaze. Paralelno s tim planira se i početak upravljanja mrtvačnicama koje se nalaze u sklopu groblja na području Općine Promina.

Održavanje komunalne infrastrukture

Treća glavna djelatnost društva je održavanje komunalne infrastrukture.

Komunalne djelatnosti kojima društvo EKO Promina d.o.o. osigurava održavanje komunalne infrastrukture su:

* održavanje javnih površina na kojima nije dopušten promet motornim vozilima
* održavanje javnih zelenih površina
* održavanje građevina, uređaja i predmeta javne namjene
* održavanje groblja i krematorija unutar groblja
* održavanje čistoće javnih površina

Pod održavanjem javnih površina na kojima nije dopušten promet motornih vozila podrazumijeva se održavanje i popravci tih površina kojima se osigurava njihova funkcionalna ispravnost.

Pod održavanjem javnih zelenih površina podrazumijeva se košnja, obrezivanje i sakupljanje biološkog otpada s javnih zelenih površina, obnova, održavanje i njega drveća, ukrasnog grmlja i drugog bilja, popločenih i nasipanih površina u parkovima, opreme na dječjim igralištima, fitosanitarna zaštita bilja i biljnog materijala za potrebe održavanja i drugi poslovi potrebni za održavanje tih površina.

Pod održavanjem građevina i uređaja javne namjene podrazumijeva se održavanje, popravci i čišćenje tih građevina, uređaja i predmeta.

Pod održavanjem groblja i krematorija unutar groblja podrazumijeva se održavanje prostora i zgrada za obavljanje ispraćaja i ukopa pokojnika te uređivanje putova, zelenih i drugih površina unutar groblja.  
  
Pod održavanjem čistoće javnih površina podrazumijeva se čišćenje površina javne namjene, osim javnih cesta, koje obuhvaća ručno i strojno čišćenje i pranje javnih površina od otpada, snijega i leda, kao i postavljanje i čišćenje košarica za otpatke i uklanjanje otpada koje je nepoznata osoba odbacila na javnu površinu ili zemljište u vlasništvu jedinice lokalne samouprave.

## Objekti i oprema

Za obavljanje svojih djelatnosti društvo raspolaže s osnovnom potrebnom opremom. Najvrjednija stavka je teretno vozilo za prikupljanje i odvoz otpada ukupne zapremnine 10 m3, maksimalne nosivosti 3530 tona, proizvođača MAN, a nadogradnje Farid Industrie S.p.A.

Pored toga tu su još pile, kose, puhala i slična oprema za održavanje javnih zelenih površina, te osnovna informatička oprema i softver potreban za poslovanje.

Ukupna vrijednost dugotrajne imovine na dan 31. 12. 2022. bila je oko 10 tisuća eura.

## Zaključak trenutnog stanja

Društvo sukladno svojoj registraciji pruža komunalne usluge na području Općine Promina. Za obavljanje djelatnosti posjeduje osnovne resurse u vidu zaposlenika i opreme. Uprava društva pokušava pronaći prostor za povećanje prihoda kako bi poslovanje bilo stabilno i održivo.

# 3. REALIZACIJA CILJEVA I MJERA POSLOVANJA U 2023. GODINI

## Pregled ciljeva

Društvo si je za 2023. godinu zadalo sedam ciljeva ostvarenjem kojih se planiralo poboljšati ukupnu sliku poslovanja. Za svaki cilj raspisane su akcije (mjere) koje su poduzimane za ostvarivanje cilja, kao i očekivani završni rezultat te rok za ispunjenje cilja.

U nastavku se daje tablični pregled ciljeva, a iza tablice je i pojašnjenje realizacije svakog cilja koji je bio zadan za 2023. godinu:



## Usklađivanje stvarnog stanja groblja s grobnim očevidnikom unutar sustava Axiom Memento

Realizacija ovog cilja započela je u 2022. godini, ali zbog malog broja djelatnika u tvrtki isti nije do kraja završen. Cilj je djelomično realiziran u 2023. Za potpunu realizaciju nije bilo dovoljno vremena ni ljudi, jer se radi o izuzetno opsežnom poslu. Ostalo je za odraditi još dio ovog posla što se prebacuje kao cilj za 2024. godinu. Radi se o izradi fotodokumentacije, unosu fotografija u evidenciju i usklađivanja upisa sa stvarnim stanjem. Plan je da se čitav posao završi do kraja 2024. i da stvarno stanje bude potpuno usklađeno s evidencijama.

## Usklađivanje uredskog poslovanja s novom Uredbom o uredskom poslovanju NN 75/2021

Realizacija i ovog cilja je krenula u 2022. kada je nabavljen softver, te se počelo s digitalizacijom nekih procesa. U 2023. digitalizirani su svi procesi sukladno Uredbi, te je poslovanje u potpunosti usklađeno s istom.

## Uvesti u sustav plaćanja sve osobe koje imaju nekretninu ili se njome koriste na području Općine Promina, te se time uskladiti sa Zakonom o gospodarenju otpadom (NN 84/2021)

Kako na području općine još uvijek ima objekata koji nisu uvedeni u sustav plaćanja odvoza otpada, jedan je od ciljeva tvrtke za 2023. je bio nastavak evidentiranja takvih korisnika i njihovo uvođenje u sustav naplate. Cilj je u 2023. bio uvesti najmanje 10 takvih korisnika u sustav, a uvedeno ih je 25. Ova aktivnost kontinuirano se nastavlja u 2024.

## Edukacija građana o važnosti odvojenog prikupljanja otpada, kompostiranja i recikliranja

U 2022. su nabavljeni spremnici za odvojeno prikupljanje otpada te se započelo s istim. Prvi rezultati odvojenog prikupljanja otpada nisu ohrabrujući jer je odvojeni otpad u prvih 10 mjeseci 2022. činio svega negdje oko 7 % ukupno prikupljenog otpada. Zbog toga je kao cilj za 2023. postavljena dodatna edukacija građana o važnosti odvojenog prikupljanja otpada. U skladu s postavljenim ciljem organizirana je radionica o gospodarenju otpadom za mještane općine te učenike Područne škole u Oklaju i djecu Dječjeg vrtića u Suknovcima. Na radionici organiziranoj za mještane općine nije se odazvao nitko dok su na radionicama u vrtiću i školi bila prisutna sva djeca.

Rezultati odvojeno prikupljenog otpada i dalje nisu zadovoljavajući. Odvojeno se prikuplja oko 9,5 % otpada što je nešto više nego u ranijim godinama, ali i dalje ispod željene razine.



Društvo će i u 2024. godini nastojati i dalje educirati korisnike o važnosti recikliranja otpada. Općina Promina provodi projekt izobrazno-informativnih aktivnosti o gospodarenju otpadom u okviru kružnog gospodarstva za čije je provođenje osigurala i neposredno sudjelovanje Fonda za zaštitu okoliša i energetsku učinkovitost u sufinanciranju.

## Preuzimanje upravljanja mrtvačnicom u Oklaju

U planu poslovanja za 2023. jedan je od ciljeva bio je i preuzimanje upravljanja mrtvačnicom u Oklaju. Ovaj dio plana se nije ostvario jer se još uvijek radi na čitavoj proceduri donošenja nove Odluke o upravljanju grobljima, dok se ona ne privede kraju odgađa se i sve ostalo i prebacuje za odraditi u 2024. godini. Društvo, za sada, održava sve mrtvačnice na području općine čistima i daje ih svojim korisnicima na korištenje bez ostvarivanja prihoda.

## Uvesti usluge održavanja zelenih površina trećim osobama

Realizacija ovog cilja također je započela u 2022. godini te su već realizirani prvi prihodi. Plan za 2023. bio je donošenje cjenika i ostvarenje minimalno 90.000 kn prihoda od pružanja usluga održavanja javnih i zelenih površina. Za prvih 10 mjeseci ostvareno je oko 72 tis. kn ili 9.551 eura prihoda pa je za očekivati da će do kraja godine cilj biti u potpunosti ostvaren.

## Preuzimanje upravljanja Domom kulture u Mratovu

Kao i kod cilja preuzimanja upravljanja mrtvačnicom u Oklaju za 2023. planirano je preuzimanje upravljanja Domom kulture u Mratovu. Postupak je otprilike isti. Potrebno je pripremiti i provesti proceduru za preuzimanje upravljanja, nakon čega će biti definiran i usvojen cjenik korištenja. Nakon završetka navedenih predradnji krenut će se s korištenjem i upravljanjem. Ovaj cilj nije realiziran u 2023. i prebacuje se u 2024.

# 4. CILJEVI I MJERE POSLOVANJA ZA 2024. GODINU



## Usklađivanje stvarnog stanja groblja s grobnim očevidnikom unutar sustava Axiom Memento

Realizacija ovog cilja započela je u 2022. godini, ali zbog malog broja djelatnika u tvrtki isti nije do kraja završen. Dio je odrađen u 2023. godini, ali i dalje ostaje dio posla za odraditi pa se prebacuje kao cilj i za 2024. godinu. Radi se o izradi fotodokumentacije, unosu fotografija u evidenciju i usklađivanja upisa sa stvarnim stanjem. Plan je da se čitav posao završi do kraja 2024. i da stvarno stanje bude potpuno usklađeno s evidencijama.

## Uvesti u sustav plaćanja sve osobe koje imaju nekretninu ili se njome koriste na području Općine Promina, te se time uskladiti sa Zakonom o gospodarenju otpadom (NN 84/2021)

Kako na području općine još uvijek ima objekata koji nisu uvedeni u sustav plaćanja odvoza otpada, jedan je od ciljeva tvrtke za 2023. je bio nastavak evidentiranja takvih korisnika i njihovo uvođenje u sustav naplate. Cilj je u 2023. bio uvesti najmanje 10 takvih korisnika u sustav, a uvedeno ih je 25. Ova aktivnost kontinuirano se nastavlja u 2024. godini, a kao novi cilj se ponovo postavlja 10 novih korisnika.

## Edukacija građana o važnosti odvojenog prikupljanja otpada, kompostiranja i recikliranja

Rezultati odvojeno prikupljenog otpada i dalje nisu zadovoljavajući unatoč provedenim mjerama edukacije stanovništva u 2023. godini. Društvo će i u 2024. godini nastojati i dalje educirati korisnike o važnosti recikliranja otpada. Općina Promina provodi projekt izobrazno-informativnih aktivnosti o gospodarenju otpadom u okviru kružnog gospodarstva za čije je provođenje osigurala i neposredno sudjelovanje Fonda za zaštitu okoliša i energetsku učinkovitost u sufinanciranju. Cilj je u suradnji s općinom provesti najmanje jednu edukaciju korisnika, na koju će se dodatnim motivacijama pokušati privući što veći broj ljudi.

## Preuzimanje upravljanja mrtvačnicom u Oklaju

U planu poslovanja za 2023. godini jedan je od ciljeva bio je i preuzimanje upravljanja mrtvačnicom u Oklaju. Ovaj dio plana se nije ostvario jer se još uvijek radi na čitavoj proceduri donošenja nove Odluke o upravljanju grobljima, dok se ona ne privede kraju odgađa se i sve ostalo i prebacuje kao cilj u 2024. godini.

## Riješiti pitanje prikupljanja glomaznog otpada

Društvo trenutno ne raspolaže prikladnim vozilom kojim bi se mogao prikupljati glomazni otpad. Umjesto toga plaća vanjskom suradniku da taj posao obavi za društvo što rezultira nestandardnom uslugom koja nema jasna pravila ni intervale. Nabavkom vlastitog vozila ovaj bi se problem dugoročno kvalitetno riješio.

## Preuzimanje upravljanja Domom kulture u Mratovu

Kao i kod cilja preuzimanja upravljanja mrtvačnicom u Oklaju za 2023. planirano je preuzimanje upravljanja Domom kulture u Mratovu. Postupak je otprilike isti. Potrebno je pripremiti i provesti proceduru za preuzimanje upravljanja, nakon čega će biti definiran i usvojen cjenik korištenja. Nakon završetka navedenih predradnji krenut će se s korištenjem i upravljanjem. Ovaj cilj nije realiziran u 2023. i prebacuje se u 2024.

# 5. FINANCIJSKI PLAN

## Pregled financijskog rezultata 2019. - 2022.

Zadnji službeni financijski izvještaji su oni za 2022. godinu što zajedno s podacima za prvih 10 mjeseci 2023. čini osnovu za planiranje poslovanja za 2024. godinu.

### Bilanca stanja 2019. - 2022.

|  |  |  |  |  |
| --- | --- | --- | --- | --- |
| **EKO PROMINA d.o.o.** | **2019.** | **2020.** | **2021.** | **2022.** |
| *Nematerijalna imovina* | *567* | *567* | *1.893* | *1.500* |
| *Materijalna imovina* | *30.178* | *30.234* | *15.946* | *8.195* |
| *Dugotrajna financijska imovina* | *0* | *0* | *0* | *0* |
| **Ukupno dugotrajna imovina:** | **30.746** | **30.802** | **17.838** | **9.695** |
| *Zalihe* | *1.516* | *1.516* | *2.691* | *0* |
| *Potraživanja od kupaca* | *40.302* | *37.935* | *22.939* | *30.923* |
| *Ostala kratkoročna potraživanja* | *7.096* | *7.096* | *7.941* | *243* |
| *Novac* | *6.764* | *6.589* | *6.478* | *12.349* |
| **Ukupno kratkotrajna imovina:** | **55.678** | **53.136** | **40.049** | **43.516** |
| Aktivna vremenska razgraničenja | 0 | 0 | 0 | 0 |
| **UKUPNO AKTIVA** | **86.423** | **83.938** | **57.888** | **53.211** |
|  | 0 | 0 | 0 | 0 |
| *Temeljni kapital* | *2.654* | *2.654* | *2.654* | *2.654* |
| *Rezerve* | *27.067* | *27.067* | *27.067* | *27.067* |
| *Zadržana dobit/gubitak* | *24.028* | *23.869* | *13.439* | *14.675* |
| **Kapital i rezerve** | **53.750** | **53.590** | **43.160** | **44.396** |
| *Dugoročni krediti i zajmovi* | *25.256* | *22.237* | *565* | *0* |
| *Ostale dugoročne obveze* | *0* | *0* | *8770* | *0* |
| **Ukupno dugoročne obveze:** | **25.256** | **22.237** | **9.335** | **0** |
| *Obveze prema dobavljačima* | *990* | *881* | *1.561* | *4.150* |
| *Kratkoročni krediti i zajmovi* | *0* | *0* | *0* | *0* |
| *Obveze za predujmove* | *0* | *0* | *0* | *0* |
| *Ostale kratkoročne obveze* | *6.427* | *7.230* | *3.832* | *4.665* |
| **Ukupno kratkoročne obveze:** | **7.417** | **8.111** | **5.393** | **8.815** |
| *Pasivna vremenska razgraničenja* | *0* | *0* | *0* | *0* |
| **UKUPNO PASIVA** | **86.423** | **83.938** | **57.888** | **53.211** |
|  |  |  |  |  |
| Zaduženost | 0,38 | 0,36 | 0,25 | 0,17 |
| Likvidnost | 7,51 | 6,55 | 7,43 | 4,94 |
| Radni kapital | 48.260 | 45.025 | 34.657 | 34.701 |

Iz pregleda bilance za 2022. godinu može se zaključiti da je društvo stabilno u pogledu osnovnih financijskih pokazatelja bilance. Zaduženost društva je svega 17 %, Likvidnost je vrlo dobrih 4,94, a radni kapital je pozitivan 34.701 eura.

### Račun dobiti i gubitka 2019. - 2022.

|  |  |  |  |  |
| --- | --- | --- | --- | --- |
| **EKO PROMINA d.o.o.** | **2019.** | **2020.** | **2021.** | **2022.** |
| *Prihod od prodaje* | *74.084* | *77.427* | *91.180* | *113.767* |
| *Ostali poslovni prihod* | *0* | *0* | *0* | *13.427* |
| **Ukupno poslovni prihod** | **74.084** | **77.427** | **91.180** | **127.194** |
|  |  |  |  |  |
| *Promjena vrijednosti zaliha* | *0* | *0* | *0* | *0* |
| *Materijalni troškovi* | *16.825* | *19.838* | *33.278* | *50.560* |
| *Troškovi osoblja* | *45.730* | *45.665* | *52.374* | *55.420* |
| *Ostali troškovi* | *5.602* | *11.190* | *14.033* | *8.215* |
| *Ostali poslovni rashodi* | *0* | *0* | *0* | *700* |
| **Poslovni rashodi (bez amortizacije)** | **68.157** | **76.693** | **99.685** | **114.894** |
|  |  |  |  |  |
| **EBITDA** | **5.927** | **734** | **-8.506** | **12.299** |
| Amortizacija | 0 | 0 | 14.827 | 11.064 |
| **EBIT** | **5.927** | **734** | **-23.332** | **1.236** |
| *Financijski prihodi* | *1* | *1* | *12.902* | *0* |
| *Financijski rashodi* | *382* | *49* | *0* | *0* |
| **Neto financijski rezultat** | **-381** | **-49** | **12.902** | **0** |
| **Dobit/gubitak prije oporezivanja** | **5.546** | **685** | **-10.430** | **1.236** |
| Porez na dobit | 746 | 845 | 0 | 0 |
| **Dobit/gubitak tekućeg razdoblja** | **4.800** | **-159** | **-10.430** | **1.236** |
|  |  |  |  |  |
| **EBITDA marža** | **8,00%** | **0,95%** | **-9,33%** | **9,67%** |

Račun dobiti i gubitka 2019. - 2022. pokazuje postupno povećanje razine prihoda s oko 74 do 127 tis. Eura godišnje. Rezultat prije poreza je pozitivan u 2019., 2020. i 2022. s tim da je u 2020. neto rezultat negativan zbog većeg iznosa porezno nepriznatog otpisa potraživanja. Važno je uočiti da u 2019. i 2020. godine nije obračunata amortizacija, što nije u skladu s računovodstvenim standardima i to je ispravljeno u izvještajima za 2021.

Rezultat poslovanja u 2021. godini je bio negativan kao posljedica „čišćenja“ pojedinih stavki potraživanja od kojih je dio otišao i u zastaru. Također nešto su bili i povećani troškovi održavanja opreme što je dovelo do gubitka od 10,4 tis. Eura u 2021.

Gledajući pokazatelj EBITDA on je u 2022. godini pozitivan 12,3 tis. eura, gdje je EBITDA marža oko 9,7% što je više nego u ranijim godinama.

## Financijski plan poslovanja za 2024.

Prvi i osnovni cilj financijskog poslovanja za 2024. godinu je pozitivno poslovanje s ostvarivanjem razine EBITDA koja omogućava daljnje održivo poslovanje društva.

U planiranju poslovanja vodili smo se svim poznatim okolnostima, a kao osnovu za postavljanje financijskih ciljeva uzimali smo ostvarene brojke u prethodnim razdobljima.

Uvažavajući predmetne činjenice izrađen je financijski plan za 2024. kako slijedi:



### Plan prihoda za 2024.

**Prihodi od groblja** – u prvih 10 mjeseci 2023. su iznosili 21.208 eura, što je otprilike jednako kao i u cijeloj 2022. Ako se do kraja godine budu kretali linearno, za očekivati je da će u 2023. doći na razinu od oko 25 tis. Kn. S obzirom da će se u 2024. do kraja srediti stanje u grobnom očevidniku, smatramo realnim da u 2024. ovaj prihod dođe do razine od 25,5 tis. Eura godišnje.

**Prihodi od odvoza otpada** – u prvih 10 mjeseci 2023. ostvareno je 76.223 eura prihoda od odvoza otpada. Trenutno se od ove usluge ostvaruje oko 7.600 eura prihoda mjesečno pa je to bila polazišna točka za izračun planiranog prihoda za iduću godinu. Na ovoj stavci bi u idućoj godini moglo doći i do značajnijeg povećanja jer se razmatra povećanje cijene za 120 litara predanog miješanog komunalnog otpada - jedne predaje. Ta je cijena trenutno 0,66 eura + pdv za korisnike kategorije kućanstvo te 0,93 eura + pdv za korisnike kategorije koja nije kućanstvo. Za usporedbu, u obližnjem Drnišu cijena je 2,87 eura + pdv za 120 litara predanog miješanog komunalnog otpada - jedne predaje za obje kategorije. U ovom dijelu će vjerojatno morati doći do povećanja cijene jer rastu troškovi i prijevoza i predaje otpada ovlaštenoj osobi za obradu otpada, pa će to nužno dovesti do povećanja cijene usluge pražnjenja, odnosno prijevoza otpada. Ovim smo planom predvidjeli tek minimalno povećanje od svega 10% što je nužno za održivo poslovanje tvrtke, dok bi za bilo kakav investicijski iskorak to povećanje trebalo biti i veće.

**Prihodi od održavanja javnih površina** – U prvih 10 mjeseci je po ovoj osnovi ostvareno 9.551 eura prihoda. Do kraja godine se očekuje da će se prihod popeti preko 11 tis. Eura, a za iduću godinu se planira oko 12.000 eura prihoda od ove djelatnosti.

**Ostali prihodi** – na ovoj stavci planiramo ostvarenje prihoda od nove usluge održavanja koja će biti ponuđena trećim osobama, kao i prihoda od upravljanja novim objektima. Plan prihoda po ovoj osnovi je na razini realizacije iz 2022. pa smatramo da je to realno ostvarivo.

Ukupni prihodi bi na ovaj način iznosili 142.900 eura, što je povećanje od oko 12 % u odnosu na 2022. godinu, odnosno oko 7% u odnosu na ukupan očekivani prihod u 2023.

### Plan rashoda za 2022.

**Uredski i pomoćni materijal** – na ovoj stavci se planira iznos troška sličan onom koji će biti realiziran u 2023. godini, uz uvažavanje činjenice da je većina stavki poskupjela u drugom dijelu ove godine.

**Sitni inventar –** u ovoj godini je za prvih 10 mjeseci na stavku sitnog inventara nije potrošeno ništa, dok se za iduću godinu planira iznos od 300 eura za najnužnije stavke sitnog inventara.

**Gorivo i dijelovi za teretna vozila** – na ovoj je stavci u 10 mjeseci realizirano oko 7 tis. eura ili oko 700 eura mjesečno. Kao cilj i plan poslovanja za 2024. planira zadržavanje otprilike istog mjesečnog iznosa za cijelu godinu uz uvažavanje cilja nabavke još jednog vozila za što je realno da se nabavi u drugoj polovici godine pa je ukupan trošak goriva nešto povećan i iznosi oko 9.000 eura.

**Telefoni i pošta** – poštanske i telekomunikacijske usluge su dosta poskupjele u zadnje dvije godine. Nije za očekivati da će ovaj trošak pasti u 2024. iako se pokušava što više korisnika prebaciti na elektroničku dostavu računa. Iz ovih razloga na ovoj je stavci planirano 6.500 eura.

**Usluge održavanja i sl.** – na ovoj stavci su troškovi vezani uz održavanja softvera i slične usluge koje trenutno na mjesečnoj razini iznose oko 700 eura pa je za cijelu iduću godinu planiran trošak od oko 8.400 eura.

**Registracija vozila** – ovdje se radi o standardnom godišnjem trošku koji za postojeće vozilo iznosi oko 900 eura godišnje. Kako je jedan od ciljeva nabaviti dodatno vozilo, planiran je i povećanje troškova registracije na ukupno 1.600 eura godišnje.

**Zakupnine** – još jedan standardni trošak koji po trenutnim ugovorima iznosi 600 eura godišnje.

**Ostale usluge** – na ovoj stavci nalaze se između ostalog troškovi specijalističkog obrazovanja i konzultantskih usluga koji se za 2024. planiraju na razini 7.000 eura.

**Odvoz otpada** – Zbog uvođenja novih usluga odvojenog zbrinjavanja otpada porasli su i troškovi zbrinjavanja istog. Plan za 2024. je 12.300 eura troška na ovoj stavci.

**Bruto plaće** – trenutne bruto plaće su na razini od oko 5.000 eura mjesečno, što daje ukupan godišnji trošak od oko 60.000 eura. Ova stavka je za 2024. godinu povećana jer se osnovica propisana uredbom vlade podigla sa 700,00 na 840,00 eura, te će se iznos za prehranu radnika podići sa 2,65 na 3,25 eura po danu.

**Amortizacija** – trošak amortizacije za 2024. se procjenjuje na oko 4.500 eura godišnje što je otprilike ostatak ne amortizirane vrijednosti imovine na kraju 2023. godine.

**Vrijednosna usklađenja potraživanja** – društvu se povremeno pojavljuje dio potraživanja od korisnika koji nije naplativ pa će ga biti potrebno otpisati u budućim razdobljima. Trošak ovakvih otpisa u 2024. procjenjujemo na oko 800 eura. Bitno je napomenuti da se ovdje radi o sada porezno priznatom trošku jer je nova uprava redovito poduzimala mjere naplate, što ranije nije bio slučaj.

**Ostali troškovi zaposlenih** – ova stavka se planira na otprilike istoj razini kao i realizacija u 2023. godini.

**Troškovi osiguranja** – analizom potrebnih polica i njihovog godišnjeg troška, ukupan iznos ove stavke planiramo na razini 1.200 eura.

**Bankarske usluge** – planirane su na razini prosjeka prethodne 3 godine.

**Ostali troškovi** – za stavku ostalih / nespomenutih troškova planiramo iznos od oko 500 eura na godišnjoj razini što je u skladu s ranijim ostvarenjima na ovoj stavci.

### Račun dobiti i gubitka za 2023.

|  |  |  |  |  |
| --- | --- | --- | --- | --- |
|  | **2021.** | **2022.** | **10/2023.** | **Plan za 2024.** |
| Poslovni prihodi | 104.082 | 127.224 | 110.904 | 142.900 |
| Poslovni rashodi | 114.512 | 125.958 | 106.990 | 132.500 |
|  |  |  |  |  |
| **EBITDA** | **4.397** | **12.330** | **10.493** | **14.900** |
| EBITDA marža | 4,22% | 9,69% | 9,46% | 10,43% |
| Amortizacija | 14.827 | 11.064 | 6.579 | 4.500 |
|  |  |  |  |  |
| **Bruto rezultat** | **-10.430** | **1.266** | **3.914** | **10.400** |
| Porez na dobit | 0 | 127 | 391 | 1.040 |
| **Neto rezultat** | **-10.430** | **1.139** | **3.523** | **9.360** |

Planirani prihodi za 2024. godinu su oko 12% veći u odnosu na 2022. godinu, no temeljeni su na realnim, mogli bi čak reći i dosta opreznim pretpostavkama. Jednako tako troškovi su planirani uvažavajući sve poznate tržišne okolnosti i potrebne pretpostavke za rast prihoda.

Uz pretpostavku ostvarenja plana, društvo će poslovati s bruto dobiti od 10.400 eura, te će ostvariti EBITDA u iznosu 14.900 eura, odnosno EBITDA maržu od 10,43 %. Ovaj iznos EBITDA i dobiti će osigurati stabilno poslovanje i omogućiti pretpostavke za daljnji razvoj u budućnosti.

# 6. ZAKLJUČAK

Ovim planom poslovanja obuhvaćene su i opisane sve trenutne okolnosti koje su poslužile kao osnova za planiranje poslovanja za 2024. godinu. Posljednjih nekoliko godina napravljen je kvalitativni iskorak u poslovanju koji se očitovao kroz realizaciju većeg djela zadanih ciljeva, ali i kroz povećanje prihoda i poboljšanje poslovnog rezultata.

Redovna izrada plana poslovanja uvodi dodatnu transparentnost u poslovanje društva, te služi svim dionicima i zainteresiranim stranama. Upravi društva će biti orijentir za praćenje poslovanja i kontrolu ostvarivanja ciljeva kroz godinu, dok će vlasnici i javnost imati transparentno prikazanu polazišnu točku za kasniju ocjenu uspješnosti društva i njegove uprave u ispunjavanju ciljeva i obavljanju javne funkcije.